Predkladacia správa 

	Návrh zákona o Horskej záchrannej službe sa predkladá ako iniciatívny materiál. Potreba vypracovania takéhoto zákona vyplynula z požiadaviek praxe, predovšetkým z dôvodu roztrieštenosti pri vykonávaní záchranných prác na horách. V súčasnosti totiž túto činnosť vykonávajú jednak občianske združenia a jednak štátna príspevková organizácia Štátne lesy Tatranského národného parku. 

	Predložený návrh zákona bol vypracovaný v úzkej súčinnosti zo zástupcami subjektov, ktoré vykonávajú záchrannú činnosť na horách  v najväčšom rozsahu, konkrétne s Horskou službou na Slovensku a Tatranskou horskou službou. 

	Návrh zákona upravuje zriadenie Horskej záchrannej služby, vymedzuje jej úlohy, ďalej upravuje práva a povinnosti vybraných právnických osôb a fyzických osôb, ktoré pôsobia v horských oblastiach, ako aj návštevníkov horských oblastí a zakotvuje sankcie za porušovanie zákonom ustanovených povinností. 

Zvýšený dopad predloženého návrhu zákona na štátny rozpočet súvisí najmä so zmenami právnych predpisov v pracovnoprávnej oblasti, ako aj s potrebou technického dobudovania tejto záchrannej služby, pretože financovanie subjektov, ktoré sa v súčasnosti zaoberajú záchranou na horách je podhodnotené. 

Vzhľadom na obsahové zameranie návrhu zákona nie je potrebné jeho prerokovanie v Rade hospodárskej a sociálnej dohody Slovenskej republiky. 

Vyhodnotenie pripomienkového konania je uvedené v osobitnej časti tohto materiálu. Hromadná pripomienka verejnosti ani väčší počet obsahovo príbuzných pripomienok verejnosti neboli uplatnené.

Materiál nepodlieha nesprístupneniu podľa zákona.

Návrh zákona bol 30. apríla 2002 prerokovaný v legislatívnej rade vlády, ktorá ho odporučila vláde schváliť. Ide o nové znenie návrhu zákona upravené v súlade s pripomienkami legislatívnej rady vlády.